*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 9ης Απριλίου 1986

για τη βελτίωση της αποτελεσματικότητας των γεωργικών διαρθρώσεων στην Ομοσπονδιακή Δημοκρατία της Γερμανίας το 1985, σύμφωνα με τον κανονισμό (ΕΟΚ) αριθ. 797/85 του Συμβουλίου

(Το κείμενο στη γερμανική γλώσσα είναι το μόνο αυθεντικό)

(86/170/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (1), και ιδίως το άρθρο 25 παράγραφος 3,

την οδηγία 72/159/ΕΟΚ του Συμβουλίου της 17ης Απριλίου 1972 σχετικά με τον εκσυγχρονισμό των γεωργικών εκμεταλλεύσεων (2), όπως τροποποιήθηκε τελευταία από τον κανονισμό (ΕΟΚ) αριθ. 797/85, και ιδίως το άρθρο 18 παράγραφος 3,

Εκτιμώντας:

ότι η κυβέρνηση της Ομοσπονδιακής Δημοκρατίας της Γερμανίας ανακοίνωσε, σύμφωνα με τις διατάξεις του άρθρου 24 παράγραφος 4 του κανονισμού (ΕΟΚ) αριθ. 797/85 και του άρθρου 17 παράγραφος 4 της οδηγίας 72/159/ΕΟΚ, τις νομοθετικές, κανονιστικές και διοικητικές διατάξεις που απαριθμούνται στο παράρτημα της παρούσας απόφασης·

ότι, σύμφωνα με το άρθρο 25 παράγραφος 3 του κανονισμού (ΕΟΚ) αριθ. 797/85, όσον αφορά την περίοδο από την 1η Απριλίου έως τις 31 Δεκεμβρίου 1985, και σύμφωνα με το άρθρο 18 παράγραφος 3 της οδηγίας 72/159/ΕΟΚ, όσον αφορά την περίοδο από την 1η Ιανουαρίου έως τις 31 Μαρτίου 1985, η Επιτροπή θα πρέπει να αποφασίσει εάν, ανάλογα με την καταλληλότητα των νομοθετικών, κανονιστικών και διοικητικών διατάξεων που αναφέρονται στις διατάξεις του κανονισμού (ΕΟΚ) αριθ. 797/85 και της οδηγίας 72/159/ΕΟΚ και λαμβανομένων υπόψη των στόχων του εν λόγω κανονισμού και της εν λόγω οδηγίας, καθώς και της απαραίτητης σύνδεσης μεταξύ των διαφόρων μέτρων, πληρούνται οι προϋποθέσεις για τη χρηματοδοτική συμμετοχή της Κοινότητας·

ότι οι προαναφερθείσες νομοθετικές, κανονιστικές και διοικητικές διατάξεις ανταποκρίνονται στους στόχους του κανονισμού (ΕΟΚ) αριθ. 797/85 κατά τρόπο που, λαμβανομένου υπόψη του βαθμού της συμφωνίας με τις διατάξεις του εν λόγω κανονισμού, αιτιολογείται η διαπίστωση ότι, για την περίοδο από την 1η Απριλίου έως τις 31 Δεκεμβρίου 1985, πληρούνται οι προϋποθέσεις για τη χρηματοδοτική συμμετοχή της Κοινότητας στα μέτρα που δύνανται να ληφθούν στα πλαίσια του εν λόγω κανονισμού ·

ότι, εξάλλου, το άρθρο 3 της οδηγίας 84/140/ΕΟΚ του Συμβουλίου της 5ης Μαρτίου 1984 που τροποποιεί τις οδηγίες 72/159/ΕΟΚ, 72/160/ΕΟΚ και 72/161/ΕΟΚ για τις γεωργικές διαρθρώσεις (3) ορίζει ότι οι δαπάνες με τις οποίες επιβαρύνονται τα κράτη μέλη για τη χορήγηση ενισχύσεων για την υλοποίηση των σχεδίων βελτίωσης γεωργικών εκμεταλλεύσεων, οι οποίες εγκρίθηκαν μετά τις 29 Φεβρουαρίου 1984, αναγνωρίζονται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), εφόσον τα χαρακτηριστικά καθώς και τα κριτήρια κατανομής τους είναι σύμφωνα με εκείνα που θα εγκριθούν από το Συμβούλιο στο μελλοντικό κανονισμό που αφορά τη βελτίωση των γεωργικών διαρθρώσεων για σχέδια βελτίωσης των εγκαταστάσεων γεωργικών εκμεταλλεύσεων·

ότι, κατά συνέπεια, οι προαναφερθείσες νομοθετικές, κανονιστικές και διοικητικές διατάξεις πληρούν επίσης, όσον αφορά την περίοδο από την 1η Ιανουαρίου έως τις 31 Μαρτίου 1985, και όσον αφορά τα μέτρα που δύνανται να ληφθούν στα πλαίσια του κανονισμού (ΕΟΚ) αριθ. 797/85, τις προϋποθέσεις για τη χρηματοδοτική συμμετοχή της Κοινότητας·

ότι έχει ζητηθεί η γνώμη της Επιτροπής του ΕΓΤΠΕ όσον αφορά τις χρηματοδοτικές πτυχές του ζητήματος·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής επί των Διαρθρώσεων της Γεωργίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι νομοθετικές, κανονιστικές και διοικητικές διατάξεις που αναφέρονται στο παράρτημα της παρούσας απόφασης και γνωστοποιήθηκαν από την κυβέρνηση της Ομοσπονδιακής Δημοκρατίας της Γερμανίας, σύμφωνα με τον κανονισμό (ΕΟΚ) αριθ. 797/85 και την οδηγία 72/159/ΕΟΚ, πληρούν τις προϋποθέσεις για τη χρηματοδοτική συμμετοχή της Κοινότητας για το 1985 στα μέτρα που δύνανται να ληφθούν στα πλαίσια του εν λόγω κανονισμού.

Άρθρο 2

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 9 Απριλίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 93 της 30. 3. 1985, σ. 1.

(2) ΕΕ αριθ. L 96 της 23. 4. 1972, σ. 1.

(3) ΕΕ αριθ. L 72 της 15. 3. 1984, σ. 24.

ΠΑΡΑΡΤΗΜΑ

Κατάλογος των νομοθετικών, κανονιστικών και διοικητικών διατάξεων που εφαρμόστηκαν το 1985 στην Ομοσπονδιακή Δημοκρατία της Γερμανίας και οι οποίες αποτελούν αντικείμενο της παρούσας απόφασης

Ι. Αρχές που καθορίστηκαν στις 7 Μαΐου 1985 και που διέπουν την ενθάρρυνση των επενδύσεων στις μεμονωμένες γεωργικές εκμεταλλεύσεις καθώς και την ενθάρρυνση των νέων εγκαταστάσεων γεωργικών πληθυσμών στην ύπαιθρο.

ΙΙ. Κρατίδια

ΒΑΥΑΡΙΑ

- Οδηγίες της 1ης Ιανουαρίου 1983 σχετικά με τις ειδικές προϋποθέσεις που πρέπει να πληρούνται σχετικά με τη χρηματοδοτική ενθάρρυνση σύμφωνα με τις διατάξεις του άρθρου 6 παράγραφος 5 του νόμου για την προώθηση της βαυαρικής γεωργίας (φορείς για τη χρησιμοποίηση μηχανικών μέσων),

- οδηγίες της 29ης Μαρτίου 1978, με την τροποποιημένη μορφή της 1ης Οκτωβρίου 1983, σχετικά με την ενθάρρυνση της εξυγίανσης χωριών,

- οδηγίες της 17ης Φεβρουαρίου 1984 και της 1ης Οκτωβρίου 1985 σχετικά με τις αγροτικές πιστώσεις του Land,

- οδηγίες, στην τροποποιημένη μορφή τους της 1ης Αυγούστου 1985, σχετικά με την ενθάρρυνση των μέτρων που αποσκοπούν στη διατήρηση του φυσικού περιβάλλοντος (τμήματα Β και Γ),

- οδηγίες της 28ης Ιουνίου 1984 σχετικά με την ενθάρρυνση των επενδύσεων που αποσκοπούν στη μείωση των οχλήσεων.

ΒΑΔΗ-ΒΥΡΤΕΜΒΕΡΓΗ

- οδηγίες της 2ας Ιουλίου 1984 σχετικά με την ενθάρρυνση των φορέων χρησιμοποίησης μηχανικών μέσων και υπηρεσιών αντικατάστασης,

- οδηγίες της 2ας Νοεμβρίου 1984 σχετικά με την ενθάρρυνση των επενδύσεων στις γεωργικές εκμεταλλεύσεις - περιφερειακό πρόγραμμα,

- οδηγίες της 20ής Οκτωβρίου 1981 σχετικά με τις ενισχύσεις για τον εκσυγχρονισμό των αμπελώνων.

ΑΜΒΟΥΡΓΟ

Οδηγίες της 2ας Ιουνίου 1985 σχετικά με τη χορήγηση επιδοτήσεων στις επενδύσεις υπέρ των γεωργικών εκμεταλλεύσεων.

ΕΣΣΗ

- Οδηγίες της 8ης Μαρτίου 1975 σχετικά με την παροχή ενισχύσεων του ομοσπονδιακού κρατιδίου στους συνδέσμους προώθησης των τεχνικών μεθόδων στο γεωργικό τομέα,

- οδηγίες της 8ης Σεπτεμβρίου 1983 για την ενθάρρυνση κοινών σχεδίων σχετικά με τις γεωργικές μεθόδους.

ΚΑΤΩ ΣΑΞΟΝΙΑ

- Οδηγίες, υπό τη μορφή της 10ης Οκτωβρίου 1979, σχετικά με τη χορήγηση ενισχύσεων σε φορείς χρησιμοποίησης μηχανικών μέσων,

- οδηγίες της 28ης Σεπτεμβρίου 1984 σχετικά με την εξυγίανση χωριών,

- οδηγίες της 8ης Μαΐου 1985 σχετικά με τη χορήγηση ενισχύσεων για μέτρα που αποσκοπούν στη μείωση των οχλήσεων.

ΡΗΝΑΝΙΑ-ΠΑΛΑΤΙΝΑΤΟ

Απόφαση της 3ης Απριλίου 1984 σχετικά με την ενθάρρυνση φορέων χρησιμοποίησης μηχανικών μέσων και γεωργικών ομάδων αλληλοβοήθειας.

ΣΑΑΡ

- Απόφαση της 5ης Ιουνίου 1973 σχετικά με την ενθάρρυνση της συνεργασίας μεταξύ των γεωργικών εκμεταλλεύσεων,

- οδηγίες της 1ης Σεπτεμβρίου 1972, στη μορφή της 17ης Δεκεμβρίου 1984, σχετικά με τη χορήγηση επιδότησης επιτοκίου με σκοπό την προώθηση της γεωργίας.

SCHLESWIG-HOLSTEIN

- Οδηγίες της 3ης Νοεμβρίου 1982 σχετικά με την ενθάρρυνση ομάδων με σκοπό την ορθολογική χρησιμοποίηση γεωργικών μηχανημάτων (φορείς χρησιμοποίησης μηχανικών μέσων),

- οδηγίες της 2ας Απριλίου 1981, υπό τη μορφή της 17ης Δεκεμβρίου 1982, σχχετικά με την ενθάρρυνση κατασκευαστικών σχεδίων στους τομείς της εκτροφής βοοειδών και χοιροειδών.